text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 16 юни 2014 година
  за установяване на списъка на програми за сътрудничество и посочване на общия размер на цялостната подкрепа от Европейския фонд за регионално развитие за всяка програма по цел „Европейско териториално сътрудничество“ за периода 2014-2020 г.
  (нотифицирано под номер С(2014) 3776)
  (2014/366/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1299/2013 на Европейския парламент и на Съвета от 17 декември 2013 г. относно специални разпоредби за подкрепа от Европейския фонд за регионално развитие по цел „Европейско териториално сътрудничество“ (1), и по-специално член 4 от него,
  след консултиране с Комитета за координация на европейските структурни и инвестиционни фондове, учреден по силата на член 150, параграф 1 от Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (2),
  като има предвид, че:
  (1)
  В член 4, параграф 1 от Регламент (ЕС) № 1299/2013 се определят глобалните налични средства за цел „Европейско териториално сътрудничество“ и тяхното разпределение между трансграничното сътрудничество, транснационалното сътрудничество и междурегионалното сътрудничество.
  (2)
  Съгласно член 4, параграф 3 от Регламент (ЕС) № 1299/2013 Комисията уведоми всяка държава членка за нейния дял от общите суми за трансгранично и транснационално сътрудничество с разпределение по години в съответствие с критериите и методиката, определени в същия член.
  (3)
  Съгласно член 4, параграф 3 от Регламент (ЕС) № 1299/2013 въз основа на съобщените суми всяка държава членка информира Комисията дали и как е използвала възможността за прехвърляне, предвидена в член 5 от посочения регламент, и произтичащото от нея разпределение на средства между трансграничните и транснационалните програми, в които участва държавата членка.
  (4)
  Съгласно член 4, параграф 4 от Регламент (ЕС) № 1299/2013 приносът на Европейския фонд за регионално развитие (ЕФРР) за трансгранични програми и програми за морските басейни по Европейския инструмент за съседство (ЕИС) в обхвата на Регламент (ЕС) № 232/2014 на Европейския парламент и на Съвета (3) и по Инструмента за предприсъединителна помощ (ИПП II) в обхвата на Регламент (ЕС) № 231/2014 на Европейския парламент и на Съвета (4) следва да се определя от Комисията и съответните държави членки. Тъй като все още не е постигнато споразумение по сумите относно приноса на ЕФРР за трансгранични програми и програми за морските басейни по ЕИС, с настоящото решение се определят само сумите за ИПП II.
  (5)
  В член 4, параграф 3 от Регламент (ЕС) № 1299/2013 предвижда, че Комисията следва да приеме решение, с което се установява списъкът на всички програми за сътрудничество и се посочва общият размер на цялостната подкрепа от ЕФРР за всяка програма.
  (6)
  Следователно е необходимо да се определи списъкът на програмите за сътрудничество и да се посочи общият размер на цялостната подкрепа от ЕФРР за всяка програма,
  ПРИЕ НАСТОЯЩОТО РЕШЕНИЕ:
  Член 1
  Списъкът на програмите за трансгранично сътрудничество и общият размер на цялостната подкрепа от Европейския фонд за регионално развитие (ЕФРР) за всяка програма са посочени в приложение I.
  Член 2
  Списъкът на програмите за транснационално сътрудничество и общият размер на цялостната подкрепа от ЕФРР за всяка програма са посочени в приложение II.
  Член 3
  Списъкът на програмите за междурегионално сътрудничество и общият размер на цялостната подкрепа от ЕФРР за всяка програма са посочени в приложение III.
  Член 4
  Приносът от ЕФРР за трансграничните програми по Инструмента за предприсъединителна помощ (ИПП II) в обхвата на Регламент (ЕС) № 231/2014 за всяка държава членка е посочен в приложение IV.
  Член 5
  Адресати на настоящото решение са държавите членки.
  Съставено в Брюксел на 16 юни 2014 година.